ΚΡΑΤΙΚΗ ΕΝΙΣΧΥΣΗ (95-002 - Νορβηγία) (95/C 212/06)

Ανακοίνωση της Εποπτεύουσας Αρχής της ΕΖΕΣ, σύμφωνα με το άρθρο 1 παράγραφος 2 του πρωτοκόλλου 3 της συμφωνίας για την ίδρυση Εποπτεύουσας Αρχής και Δικαστηρίου, προς τα άλλα κράτη της ΕΖΕΣ, τα κράτη μέλη της ΕΚ και τα ενδιαφερόμενα μέρη σχετικά με την ενίσχυση που προτίθεται να χορηγήσει η Νορβηγία υπό μορφή φορολογικής απαλλαγής των γυάλινων ειδών συσκευασίας από έναν βασικό φόρο επί μη επαναχρησιμοποιούμενων ειδών συσκευασίας ποτών

Μέσω της απόφασης 40/95/COL της 13ης Απριλίου 1995, τα ουσιαστικά σημεία της οποίας παρατίθενται κατωτέρω, η Εποπτεύουσα Αρχή της ΕΖΕΣ κίνησε διαδικασίες σύμφωνα με το άρθρο 1 παράγραφος 2 του πρωτοκόλλου 3 της συμφωνίας για την ίδρυση Εποπτεύουσας Αρχής και Δικαστηρίου. Η νορβηγική κυβέρνηση ενημερώθηκε από αντίγραφο της απόφασης.

«Ι. ΓΕΓΟΝΟΤΑ

1. Η κοινοποίηση

Με επιστολή της 20ής Ιανουαρίου 1995, που παρέλαβε η Εποπτεύουσα Αρχή της ΕΖΕΣ στις 24 Ιανουαρίου (αριθ. πρωτοκόλλου 95-512), η νορβηγική κυβέρνηση κοινοποίησε, σύμφωνα με το άρθρο 1 παράγραφος 3 του πρωτοκόλλου 3 της συμφωνίας για την ίδρυση Εποπτεύουσας Αρχής και Δικαστηρίου, την πρόθεσή της να χορηγήσει απαλλαγή των γυάλινων ειδών συσκευασίας από τον βασικό φόρο (1) ("grunnavgiften") επί των μη επαναχρησιμοποιούμενων ειδών συσκευασίας ποτών. Με επιστολή της 3ης Φεβρουαρίου 1995 (αριθ. πρωτοκόλλου 95-573 D), η Εποπτεύουσα Αρχή της ΕΖΕΣ ζήτησε συμπληρωματικές πληροφορίες από τη νορβηγική κυβέρνηση. Οι πληροφορίες αυτές διαβιβάστηκαν στην Αρχή μέσω τηλεομοιοτυπίας (αριθ. πρωτοκόλλου 95-979 Α) με ημερομηνία 15 Φεβρουαρίου 1995 που παρελήφθη στις 16 Φεβρουαρίου 1995.

2. Το περιεχόμενο και ο στόχος των μέτρων ενίσχυσης

Η νορβηγική κυβέρνηση πρότεινε την απαλλαγή των γυάλινων δοχείων από έναν έμμεσο φόρο επί των μη επαναχρησιμοποιούμενων ειδών συσκευασίας ποτών. Το ύψος του φόρου ανέρχεται σήμερα σε 0,70 νορβηγικές κορόνες ανά μονάδα εσωτερικής συσκευασίας. Αν και η φορολογική απαλλαγή θα εφαρμοσθεί κατά τον ίδιο τρόπο σε όλα τα γυάλινα δοχεία, τόσο εγχώριας παραγωγής, όσο και τα εισαγόμενα, ο πρωταρχικός στόχος της ενίσχυσης είναι τομεακός, δηλαδή να εξασφαλισθεί η συνέχιση της παραγωγής της PLM Moss Glassverk A/S. Ο ιδιοκτήτης της PLM Moss Glassverk A/S είχε αποφασίσει αρχικά να διακόψει την παραγωγή στη Νορβηγία λόγω μη αποκόμισης κερδών.

Σύμφωνα με τις νορβηγικές αρχές, τα κέρδη της PLM Moss Glassverk A/S έχουν μειωθεί σε μεγάλο βαθμό λόγω της διάρθρωσης των περιβαλλοντικών φόρων στη Νορβηγία, και ιδιαίτερα των φόρων που επιβάλλονται στα είδη συσκευασίας ποτών. Σύμφωνα με την ανακοίνωση, οι φόροι που επιβάλλει η Νορβηγία στα είδη συσκευασίας ποτών και στην κατανάλωση ενέργειας είναι ιδιαίτερα υψηλοί σε σχέση με τους φόρους άλλων χωρών του ΕΟΧ.

Η PLM Moss Glassverk A/S είναι ο κύριος χρήστης απορριμμάτων από γυαλί που συλλέγονται και υφίστανται επεξεργασία προκειμένου να ανακυκλωθούν. Ως εκ τούτου, οι αρχές της Νορβηγίας θεωρούν την εταιρεία ζωτικής σημασίας τμήμα του νορβηγικού συστήματος ανακύκλωσης γυαλιού. Οι νορβηγικές αρχές τονίζουν ότι, επειδή οι εναλλακτικές επιλογές για τη διάθεση στην αγορά του ανακυκλωμένου γυαλιού είναι περιορισμένες, το νορβηγικό σύστημα ανακύκλωσης γυαλιού θα τεθεί σε σοβαρό κίνδυνο εάν ο όμιλος PLM διακόψει τη λειτουργία της PLM Moss Glassverk A/S.

Οι νορβηγικές αρχές υποστηρίζουν ότι οι απρόβλεπτες επιπτώσεις σε μια εταιρεία του φόρου επί των μη επαναχρησιμοποιούμενων δοχείων ποτών και οι σωρευτικές του επιπτώσεις σε συνδυασμό με άλλους περιβαλλοντικούς φόρους καθιστούν απαραίτητη την αντιστάθμιση των επιπτώσεων αυτών από τις νορβηγικές αρχές. Οι νορβηγικές αρχές εκτιμούν ότι η ενίσχυση δικαιολογείται βάσει των προβλεπόμενων απαλλαγών στο άρθρο 61 παράγραφος 3 στοιχείο γ) της συμφωνίας ΕΟΧ λόγω της ανάγκης διατήρησης της παραγωγής γυάλινων προϊόντων στη Νορβηγία, παραγόντων σχετικών με το περιβάλλον και των επιπτώσεων της ενδεχόμενης διακοπής της λειτουργίας της εταιρείας στην απασχόληση σε μια περιοχή βιομηχανικής παρακμής.

3. Η PLM Moss Glassverk A/S και η αγορά γυάλινων ειδών συσκευασίας

PLM Moss Glassverk A/S

Η PLM Moss Glassverk A/S είναι ο μοναδικός παραγωγός γυάλινων ειδών συσκευασίας στη Νορβηγία. Οι παραγωγικές εγκαταστάσεις της εταιρείας βρίσκονται στη Moss, το περιφερειακό διοικητικό κέντρο της κομητείας Ψstfold, όπου είναι ένας από τους μεγαλύτερους εργοδότες. Η εταιρεία είναι θυγατρική του ομίλου PLM, που διαθέτει παρόμοιες παραγωγικές εγκαταστάσεις στη Σουηδία και άλλα κράτη του ΕΟΧ. Ο όμιλος PLM εξαγόρασε την Moss Glassverk A/S (2) μετά την πτώχευση της εταιρείας το 1989. Ωστόσο, λόγω των επιπτώσεων δύο περιβαλλοντικών φόρων επί των ειδών συσκευασίας ποτών, άλλων ενεργειακών/περιβαλλοντικών φόρων και της μειωμένης ζήτησης γυάλινων ειδών συσκευασίας, η νορβηγική θυγατρική παρουσιάζει ελλείμματα από το 1992. Το 1993 το έλλειμμα ανήλθε σε 10,3 εκατομμύρια νορβηγικές κορόνες.

Η PLM Moss Glassverk A/S απασχολεί 285 άτομα. Οι παραγωγικές εγκαταστάσεις συνίστανται σε δύο καμίνους τήξης και τέσσερα συγκροτήματα μηχανημάτων που μπορούν να παράγουν ταυτόχρονα σε πέντε γραμμές παραγωγής. Οι κάμινοι τήξης έχουν διάρκεια ζωής οκτώ έτη, με την πάροδο των οποίων πρέπει να ανανεωθούν. Η διάρκεια ζωής της μιας καμίνου λήγει εντός του 1995, ενώ της δεύτερης καμίνου θα λήξει το 1996. Συνεπώς, ο όμιλος PLM πρέπει να αποφασίσει εάν (1) θα επιδιορθώσει προσωρινά την κάμινο με κόστος 20 εκατομμύρια νορβηγικές κορόνες ή (2) εάν θα επενδύσει σε μια νέα κάμινο τήξης με κόστος 33 εκατομμύρια νορβηγικές κορόνες και θα προβεί σε περαιτέρω επενδύσεις κατά τα επόμενα χρόνια.

Η πρώτη εναλλακτική απόφαση στηρίζεται στην υπόθεση ότι η παραγωγή στη Νορβηγία θα μειωθεί σταδιακά κατά την περίοδο 1995-1998, με παράλληλη αύξηση των επενδύσεων και της παραγωγής στο εργοστάσιο του ομίλου PLM στο Limmared της Σουηδίας. Η δεύτερη εναλλακτική λύση θα επιτρέψει τη συνέχιση της παραγωγής στη Νορβηγία και μετά το έτος 2000. Ωστόσο, η PLM θέτει ως προϋπόθεση για την επιλογή της δεύτερης λύσης να εκτιμηθεί επικερδής η παραγωγή στη Νορβηγία. Σύμφωνα με τις νορβηγικές αρχές, για την επιλογή της δεύτερης λύσης απαιτείται η ύπαρξη ικανοποιητικής ζήτησης για τα γυάλινα είδη συσκευασίας μίας χρήσης στη Νορβηγία, η οποία μπορεί να εξασφαλισθεί μόνον εάν εξαιρεθεί το γυαλί από τον βασικό φόρο επί των μη επαναχρησιμοποιούμενων ειδών συσκευασίας ή με άλλα μέσα που θα είχαν το ίδιο αποτέλεσμα (3).

Στις 5 Δεκεμβρίου 1994 ο όμιλος PLM αποφάσισε αρχικά να διακόψει σταδιακά την παραγωγή στην PLM Moss Glassverk A/S. Η απόφαση βασίστηκε στο υψηλό κόστος παραγωγής στη Νορβηγία λόγω της υψηλής περιβαλλοντικής και ενεργειακής φορολογίας. Εν τούτοις, μετά από διαβουλεύσεις μεταξύ του ομίλου PLM και της νορβηγικής κυβέρνησης, ο όμιλος PLM συμφώνησε στη δεύτερη λύση που αναφέρεται ανωτέρω.

Χορήγηση ενίσχυσης στην Moss Glassverk A/S

Οι νορβηγικές αρχές εκτίμησαν το οικονομικό πλεονέκτημα που θα αποκομίσει η PLM Moss Glassverk A/S λόγω της φορολογικής απαλλαγής επί των γυάλινων ειδών συσκευασίας σε 13 εκατομμύρια Νορβηγικές κορόνες ετησίως, πολλαπλασιάζοντας τον αριθμό των παραγόμενων από την PLM μη επαναχρησιμοποιούμενων γυάλινων δοχείων με τον φόρο ανά τεμάχιο, που ανέρχεται σε 0,70 νορβηγικές κορόνες.

Το 1994 η Moss Glassverk A/S έλαβε άμεση επιδότηση ύψους 11 εκατομμυρίων νορβηγικών κορονών η οποία χορηγήθηκε από το νορβηγικό Κοινοβούλιο (4) στο πλαίσιο προσωρινού καθεστώτος ενισχύσεων ώστε να εξασφαλισθεί η συλλογή και ανακύκλωση γυαλιού στη Νορβηγία. Η Norsk Glassgjenvinning A/S (5), η εταιρεία που ειδικεύεται στη συλλογή και επεξεργασία γυαλιού προς επαναχρησιμοποίηση ως πρώτη ύλη, επιδοτήθηκε με 1 εκατομμυρίο νορβηγικές κορόνες το 1994 βάσει του ίδιου καθεστώτος. Το προσωρινό καθεστώς ενισχύσεων έληξε στις 31 Δεκεμβρίου 1994.

Στατιστικές παραγωγής για την PLM Moss Glassverk A/S

Οι στατιστικές για την παραγωγή της PLM Moss Glassverk A/S για την περίοδο 1990-1994 δείχνουν σημαντική διακύμανση τόσο της αξίας όσο και του όγκου της παραγωγής της εταιρείας. Ωστόσο, μια σημαντική παρατήρηση είναι ότι η αξία ανά μιας χρήσης δοχείο αναψυκτικών, του προϊόντος της εταιρείας που αναμένεται να επηρεαστεί στο μεγαλύτερο βαθμό από την απαλλαγή από το βασικό φόρο, όπως συνάγεται από τα στοιχεία, έχει υποστεί σημαντική πτώση κατά την περίοδο παρατήρησης.

Στατιστικές της αγοράς ειδών συσκευασίας ποτών στη Νορβηγία

Η αγορά ειδών συσκευασίας ποτών δεν μπορεί να διαχωρισθεί από την αγορά ποτών. Όσον αφορά τη ζήτηση, ο καταναλωτής συνήθως επιλέγει ταυτόχρονα μεταξύ διαφόρων ποτών και διαφόρων ειδών συσκευασίας. Όσον αφορά την προσφορά, ανάλογα με το υλικό συσκευασίας, η παραγωγή της συσκευασίας συχνά πραγματοποιείται ταυτόχρονα με την παραγωγή και την "εμφιάλωση" του ποτού. Ωστόσο, τα γυάλινα είδη συσκευασίας πρέπει να παραχθούν με ξεχωριστή διαδικασία. Για τον λόγο αυτό και για άλλους ιστορικούς λόγους, τα ποσοτικά στοιχεία που αφορούν τα γυάλινα είδη συσκευασίας διατίθενται με μεγαλύτερη ευχέρεια σε σχέση με άλλα υλικά συσκευασίας.

Οι νορβηγικές αρχές διαβίβασαν στην Εποπτεύουσα Αρχή ΕΟΧ ευρύ υλικό αναφοράς σχετικά με τη νορβηγική αγορά ποτών και ειδών συσκευασίας. Για μια ολοκληρωμένη εικόνα της αγοράς ειδών συσκευασίας ποτών θα απαιτείτο η κατασκευή πίνακα διπλής εισόδου, όπου κάθε είδος ποτού κατανέμεται σε κάθε κατηγορία συσκευασίας. Ωστόσο, δεν διατίθενται αυτού του είδους τα στοιχεία. Οι πίνακες 1 και 2 και οι στατιστικές παραγωγής της PLM Moss Glassverk A/S, που βασίζονται σε ευρύτερο υλικό, δείχνουν ορισμένα καίριας σημασίας χαρακτηριστικά της νορβηγικής αγοράς, ιδιαίτερα σε ό,τι αφορά τις σχέσεις μεταξύ τους.

Ο πίνακας 1 που παρατίθεται κατωτέρω παρουσιάζει τη βασική διάρθρωση και τις τάσεις της αγοράς ειδών συσκευασίας ποτών στη Νορβηγία. Η μπύρα πωλείται συνήθως είτε σε αναπληρούμενες γυάλινες φιάλες είτε από το βαρέλι. Όσον αφορά τα μη επαναχρησιμοποιούμενα είδη συσκευασίας, η μόνη συκευασία αυτού του είδους σύμφωνα με τον πίνακα 1 είναι τα μεταλλικά κουτιά με μερίδιο αγοράς μόνο 1 % στην αγορά μπύρας. Όπως προκύπτει από τα στοιχεία, τα πλαστικά κουτιά δεν έχουν διεισδύσει στην αγορά μπύρας.

Όσον αφορά τα αεριούχα αναψυκτικά, από τον πίνακα 1 συνάγεται σαφώς ότι η αναπληρούμενη πλαστική συσκευασία έχει καταλάβει την αγορά εις βάρος των γυάλινων φιαλών. Το μερίδιο αγοράς αναπληρούμενων γυάλινων φιαλών μειώθηκε από 88 % το 1990 σε 26 % το 1993, ενώ το μερίδιο αγοράς των πλαστικών κουτιών έχει αυξηθεί από 1 % σε 73 % κατά την ίδια περίοδο. Όσον αφορά τη μπύρα, τα μεταλλικά κουτιά κατέχουν μερίδιο αγοράς 1 %. Τα μερίδια αγοράς των γυάλινων ειδών συσκευασίας χυμών και άλλων μη αεριούχων αναψυκτικών εμφανίζονται σχετικά σταθερά, αν και ο πίνακας 1 δείχνει μικρή μείωση των γυάλινων δοχείων και σε αυτή την επί μέρους αγορά.

Το 1990 καταναλώθηκαν στη Νορβηγία συνολικά 222 εκατομμύρια λίτρα μπύρας, 370 εκατομμύρια λίτρα αεριούχων αναψυκτικών και 200 εκατομμύρια λίτρα μη αεριούχων αναψυκτικών (6) .

>ΘΕΣΗ ΠΗΝΑΚΑ>

Εμπορικές στατιστικές - γυάλινα είδη συσκευασίας ποτών

Ο πίνακας 2 κατωτέρω βασίζεται σε στατιστικές (7) που δημοσίευσε η νορβηγική ομοσπονδία παραγωγών ειδών συσκευασίας (8). Το εναρμονισμένο σύστημα ταξινόμησης δεν επιτρέπει την κοινή καταχώρηση εξαγωγών και εισαγωγών μεταλλικών ή πλαστικών ειδών εσωτερικής συσκευασίας ποτών. Ως εκ τούτου τα δοχεία αυτά δεν περιελήφθηκαν στον πίνακα 2. Ο πίνακας δείχνει μια γενική αύξηση των εξαγωγών γυάλινων φιαλών για οινοπνευματώδη και μη οινοπνευματώδη προϊόντα, τα οποία παρήγαγε ασφαλώς η PLM Glassverk A/S. Η παρατήρηση αυτή συμφωνεί με την απόφαση του ομίλου PLM να κλείσει ένα από τα εργοστάσιά του στη Σουηδία (Hammar) και να μεταφέρει μέρος της παραγωγής στη Νορβηγία μετά την εξαγορά της Moss Glassverk A/S. Η εισαγωγή γυάλινων φιαλών στη Νορβηγία έχει επίσης αυξηθεί κατά την ίδια περίοδο, αν και οι ποσότητες είναι μικρότερες.

>ΘΕΣΗ ΠΗΝΑΚΑ>

4. Φόροι επί των ειδών συσκευασίας ποτών

Την 1η Ιανουαρίου 1994 καθιερώθηκε με κοινοβουλευτική απόφαση (9) βασικός φόρος ("grunnavgift") σε όλα τα μη επαναχρησιμοποιούμενα είδη συσκευασίας. Πρόκειται για έμμεσο φόρο ύψους 0,70 νορβηγικών κορονών ανά τεμάχιο. Ο φόρος δεν περιλαμβάνεται στη βάση υπολογισμού των φόρων προστιθέμενης αξίας ή των ειδικών τελών επί των ποτών. Ο φόρος επιβάλλεται σε όλα τα μη επαναχρησιμοποιούμενα δοχεία ανεξάρτητα από τα ποσοστά ανάκτησης ή ανακύκλωσης. Ως μη επαναχρησιμοποιούμενο είδος συσκευασίας ορίζεται κάθε είδος συσκευασίας που δεν μπορεί να χρησιμοποιηθεί ξανά για τον ίδιο σκοπό (10). Ο βασικός φόρος επιβάλλεται στα μη επαναχρησιμοποιούμενα είδη συσκευασίας (11) όλων των ποτών εκτός από α) το γάλα και τα γαλακτοκομικά προϊόντα, β) τα ποτά που παρασκευάζονται με βάση τον καφέ, το τσάι, το κακάο, τη σοκολάτα και τα συμπυκνώματα των προϊόντων αυτών και γ) τα προϊόντα υπό μορφή σκόνης.

Ο βασικός φόρος εισπράττεται (12) στο στάδιο της παραγωγής ή της χονδρικής πώλησης σε συνδυασμό με την είσπραξη των ειδικών τελών επί των ποτών, στο βαθμό που τούτο είναι πρακτικά δυνατό. Για τα εγχώριας παραγωγής γυάλινα είδη συσκευασίας τούτο σημαίνει ότι ο βασικός φόρος καταβάλλεται άμεσα από την PLM Moss Glassverk A/S, ενώ για τα άλλα εγχώριας παραγωγής υλικά συσκευασίας ο φόρος καταβάλλεται συνήθως από τον παραγωγό του ποτού ή σε επίπεδο χονδρικής πώλησης, όταν αυτό είναι εφικτότερο. Σύμφωνα με τις νορβηγικές αρχές το σύστημα αυτό είσπραξης του φόρου χαρακτηρίζεται από περιορισμένο αριθμό σημείων εισπράξεως.

Όσον αφορά τα εισαγόμενα αγαθά, ο βασικός φόρος καταβάλλεται είτε από τον εισαγωγέα, όταν ο φόρος επί των προϊόντων εξοφλείται στις τελωνειακές αρχές, είτε όταν τα προϊόντα διοχετεύονται στην αγορά, αφού παραμείνουν σε αποθήκες του τελωνείου. Ο διευθυντής της περιφερειακής τελωνειακής αρχής μπορεί να επιτρέψει σε έναν εισαγωγέα υπό ορισμένες προϋποθέσεις που καθορίζονται από τη διεύθυνση τελωνείων να διατηρήσει τα προϊόντα σε αποθήκες του τελωνείου ή να μην αντιταχθεί στην παράδοση των εμπορευμάτων σε παραγωγό πριν από τη διόρθωση των δασμών στη Νορβηγία. Δεν εισπράττεται φόρος για τις εξαγωγές συσκευασιών.

Η νορβηγική κυβέρνηση έχει θεσπίσει κανονισμούς σχετικά με το σύστημα επιστροφής των προϊόντων συσκευασίας (13) ποτών (14). Ο κανονισμός εφαρμόζεται στα συστήματα επιστροφής των προϊόντων συσκευασίας που χρησιμοποιούνται στη διανομή των ποτών στους καταναλωτές.

Σύμφωνα με την παράγραφο 4 των κανονισμών που αναφέρονται ανωτέρω, οι ιδιώτες παραγωγοί ή εισαγωγείς ποτών μπορούν να δημιουργήσουν και να διαχειρίζονται ή να συμμετάσχουν σε ένα σύστημα επιστροφής προϊόντων εσωτερικής συσκευασίας. Το σύστημα επιστροφής εγκρίνεται από τις κρατικές αρχές ελέγχου της ρύπανσης. Προϋπόθεση για την έγκριση είναι να εξασφαλίζει το σύστημα επιστροφής τη δυνατότητα ελάχιστου ποσοστού επιστροφής 25 % και να υποβάλλεται η συσκευασία στην ενδεικνυόμενη, από περιβαλλοντική άποψη, ανακύκλωση. Ένα σύστημα επιστροφής που βασίζεται στην ανάκτηση ενέργειας εγκρίνεται μόνο σε περιπτώσεις κατά τις οποίες η επαναχρησιμοποίηση ή ανακύκλωση του υλικού δεν είναι εφικτή από τεχνική, περιβαλλοντική ή οικονομική άποψη. Η έγκριση ενδέχεται να υπόκειται σε προϋποθέσεις. Η απόφαση σχετικά με τα αναμενόμενα ποσοστά επιστροφής χρησιμοποιείται ως βάση για τον καθορισμό του επιβαλλόμενου περιβαλλοντικού φόρου επί των επαναχρησιμοποιούμενων/ανακυκλώσιμων ειδών συσκευασίας ποτών.

Την 1η Ιουλίου 1993 καθιερώθηκε ένας κλιμακούμενος περιβαλλοντικός φόρος που επιβάλλεται κατ' αρχήν σε όλα τα δοχεία ποτών (15). Ο βασικός φόρος επί των μη επαναχρησιμοποιούμενων δοχείων επιβάλλεται σε συνδυασμό με τον εν λόγω φόρο. Το σύστημα κλιμακούμενης φορολόγησης των ειδών συσκευασίας ποτών αντικατέστησε τον παλαιότερο φόρο "κατά των απορριμμάτων", ο οποίος επιβάρυνε με το ίδιο ποσό, ύψους 3,50 νορβηγικών κορονών (16) ανά τεμάχιο, τα είδη συσκευασίας ποτών που δεν συμμετείχαν σε σύστημα ανακύκλωσης. Τα αναπληρούμενα δοχεία απαλλάσσονταν από τη φορολογία. Ο κλιμακούμενος περιβαλλοντικός φόρος εισπράττεται σύμφωνα με την ίδια αρχή όπως και ο βασικός φόρος επί των μη επαναχρησιμοποιούμενων ειδών συσκευασίας ποτών.

Ο περιβαλλοντικός φόρος κλιμακώνεται ανάλογα με τη δυνατότητα ανακύκλωσης κάθε είδους δοχείου. Τα δοχεία που δεν ανακυκλώνονται, δεν επιστρέφονται ή ανακυκλώνονται ή επιστρέφονται κατά πολύ μικρό ποσοστό (μικρότερο του 25 %) φορολογούνται με τον ανώτερο συντελεστή, ενώ τα δοχεία που ανακυκλώνονται ή επιστρέφονται κατά πολύ μεγάλο ποσοστό (μεγαλύτερο του 95 %) δεν φορολογούνται καθόλου. Ο συντελεστής που εφαρμόζεται για τα ενδιάμεσα ποσοστά ανακύκλωσης, 25 έως 95 %, κλιμακώνεται γραμμικά, δηλαδή εάν το αναμενόμενο ποσοστό επιστροφής/ανακύκλωσης είναι 50 %, καταβάλλεται το 50 % του φόρου. Ο ανώτερος συντελεστής είναι σήμερα 3,00 νορβηγικές κορόνες ανά τεμάχιο δοχείου μπύρας, οινοπνευματώδους ποτού (κρασιού ή άλλου οινοπνευματώδους) και αεριούχων μη οινοπνευματωδών ποτών και 0,30 νορβηγικές κορόνες ανά δοχείο μη αεριούχων μη οινοπνευματωδών ποτών (17).

5. Το νορβηγικό σύστημα συλλογής και ανακύκλωσης απορριμμάτων από γυαλί

Η συλλογή και ανακύκλωση γυάλινων ειδών συσκευασίας βασίζεται επίσης σε κανόνες που θεσπίστηκαν με τους κανονισμούς σχετικά με το σύστημα επιστροφής ειδών συσκευασίας ποτών της 10ης Δεκεμβρίου 1993.

Η Norsk Glassgjenvinning A/S (NGG), εταιρεία που ειδικεύεται στη συλλογή και επεξεργασία γυαλιού για επαναχρησιμοποίηση ως πρώτη ύλη, έχει εγκριθεί ως σύστημα ανακύκλωσης από την κρατική αρχή ελέγχου της ρύπανσης, σύμφωνα με τον ανωτέρω κανονισμό. Το αναμενόμενο ποσοστό επιστροφής του συστήματος επιστροφής της NGG για το 1995 είναι 65 %. Επιπλέον, τα μέλη της NGG καταβάλλουν τέλος ανακύκλωσης ανά τεμάχιο γυάλινου είδους συσκευασίας ώστε να καλυφθεί το κόστος του συστήματος επιστροφής. Συνεπώς, τα μέλη της NGG υποχρεούνται σήμερα να καταβάλουν τον βασικό φόρο μη επαναχρησιμοποιούμενων δοχείων συσκευασίας (= 0,70 νορβηγικές κορόνες ανά τεμάχιο), 35 % του περιβαλλοντικού φόρου (= 1,05 νορβηγικές κορόνες ανά τεμάχιο) και το τέλος ανακύκλωσης προς την NGG.

Η NGG δεν συγκροτεί απλώς ένα σύστημα επιστροφής, αλλά είναι και μια εταιρεία που επεξεργάζεται απορρίμματα από γυαλί. Η NGG αγοράζει απορρίμματα από γυαλί από δήμους που τα συλλέγουν ξεχωριστά. Στη συνέχεια η NGG επεξεργάζεται τα απορρίμματα από γυαλί και τα πωλεί ως πρώτη ύλη στην PLM Moss Glassverk A/S ή σε άλλες εταιρείες που χρησιμοποιούν το γυαλί ως πρώτη ύλη στην παραγωγική διαδικασία. Μέχρι το τέλος του 1994 η PLM Moss Glassverk A/S ήταν ο μόνος αγοραστής απορριμμάτων από γυαλί που είχαν υποστεί επεξεργασία από την NGG. Τώρα η NGG έχει βρει ορισμένους άλλους αγοραστές κατεργασμένων απορριμμάτων από γυαλί. Επί του παρόντος καταρτίζεται σχέδιο σχετικά με τις δυνατότητες χρήσης απορριμμάτων από γυαλί ως πρώτης ύλης για την παραγωγή σκυροδέματος ειδικής ποιότητας ("glass betong"). Το σχέδιο αυτό βρίσκεται ακόμη σε αρχικό στάδιο και η παραγωγή δεν έχει ξεκινήσει.

ΙΙ. ΕΚΤΙΜΗΣΗ

Με την κοινοποίηση της 20ής Ιανουαρίου 1995 οι νορβηγικές αρχές τήρησαν την υποχρέωσή τους να κοινοποιούν τα σχέδια χορήγησης ενίσχυσης ή μεταβολής καθεστώτων ενισχύσεων, βάσει του άρθρου 1 παράγραφος 3 του πρωτοκόλλου 3 της συμφωνίας για την ίδρυση Εποπτεύουσας Αρχής και Δικαστηρίου.

Εφόσον η ενίσχυση πρόκειται να χορηγηθεί υπό μορφή απαλλαγής από φόρο που εισπράττει η νορβηγική κυβέρνηση, θα χορηγηθεί από το κράτος μέσω κρατικών πόρων. Αν και η απαλλαγή από τον βασικό φόρο επί των μη επαναχρησιμοποιούμενων ειδών συσκευασίας ποτών θα ισχύει τόσο για τα εγχώρια, όσο και για τα εισαγόμενα προϊόντα και δεν θα ευνοήσει τον μοναδικό νορβηγό παραγωγό γυάλινων ειδών συσκευασίας, την PLM Moss Glassverk A/S, έναντι άλλων παραγωγών γυάλινων ειδών συσκευασίας εντός του ΕΟΧ, και πάλι συνάγεται το συμπέρασμα ότι το μέτρο συνιστά κρατική ενίσχυση. Η απαλλαγή των γυάλινων δοχείων από τον βασικό φόρο επί των μη επαναχρησιμοποιούμενων ειδών συσκευασίας ποτών θα ωφελήσει κυρίως την PLM Moss Glassverk A/S, καθώς αποτελεί τον κύριο παραγωγό γυάλινων ειδών συσκευασίας στη νορβηγική αγορά. Η εταιρεία θα απαλλαγεί από τη σημερινή της υποχρέωση να καταβάλει τον βασικό φόρο επί των δοχείων για ποτά από μη επαναχρησιμοποιούμενο γυαλί. Τα υπόλοιπα οικονομικά οφέλη από τη φοροαπαλλαγή θα κατανεμηθούν πιθανώς σε έναν μεγάλο αριθμό παραγωγών γυάλινων ειδών συσκευασίας ή άλλων επιχειρηματιών που δραστηριοποιούνται στις αγορές ποτών. Ωστόσο, καθώς η PLM Moss Glassverk A/S αντιμετωπίζει τον υφιστάμενο και δυνητικό ανταγωνισμό εντός του ΕΟΧ από άλλα υλικά συσκευασίας που αποτελούν παραπλήσια υποκατάστατα του γυαλιού, υπάρχει κίνδυνος να νοθεύσει η ενίσχυση τον ανταγωνισμό και να επηρεάσει τους όρους των συναλλαγών εντός του εδάφους που καλύπτει η συμφωνία ΕΟΧ. Ως εκ τούτου συνάγεται το συμπέρασμα ότι το προτεινόμενο μέτρο συνιστά ενίσχυση κατά την έννοια του άρθρου 61 παράγραφος 1 της συμφωνίας ΕΟΧ.

Συνεπώς πρέπει να εκτιμηθεί εάν εφαρμόζεται μια από τις παρεκκλίσεις βάσει του άρθρου 61 παράγραφοι 2 και 3 της συμφωνίας ΕΟΧ προκειμένου να εξαιρεθεί η ενίσχυση από τη γενική απαγόρευση χορήγησης ενισχύσεων βάσει του άρθρου 61 παράγραφος 1.

Για να εφαρμοσθούν οι ρήτρες περί χορήγησης απαλλαγής, το μέτρο δεν πρέπει να αντιβαίνει σε άλλες διατάξεις της συμφωνίας ΕΟΧ, όπως οι διατάξεις σχετικά με την ελεύθερη διακίνηση των αγαθών.

Ο κλιμακούμενος περιβαλλοντικός φόρος που επιβάλλει η Νορβηγία επί των ανακυκλώσιμων δοχείων διακρίνει τα δοχεία ανάλογα με το βαθμό στον οποίο ανακυκλώνονται. Ο βασικός φόρος επιβαρύνει την εμπορία ποτών που περιέχονται σε μη επαναχρησιμοποιούμενα δοχεία, ανεξάρτητα από το εάν τα δοχεία αυτά ανακυκλώνονται ή όχι. Βάσει των στατιστικών που έχει στη διάθεσή της η Αρχή δεν συνάγεται με σαφήνεια εάν η υψηλότερη φορολογική επιβάρυνση που επιβάλλεται σε μη επαναχρησιμοποιούμενα δοχεία, όπως οι μη επαναχρησιμοποιούμενες φιάλες από γυαλί ή ΡΕΤ ή τα αλουμινένια κουτιά, πλήττει κυρίως μη εγχώρια προϊόντα και εάν τα δοχεία που δεν υπόκεινται στο φόρο, δηλαδή τα επαναχρησιμοποιούμενα δοχεία, όπως οι επαναχρησιμοποιούμενες φιάλες από γυαλί ή ΡΕΤ, αποτελούν τα δοχεία που χρησιμοποιούνται κυρίως για τα εγχώρια προϊόντα. Βάσει των διαθέσιμων στοιχείων δεν συνάγεται επίσης για ποιο λόγο τα ανακυκλώσιμα προϊόντα υπόκεινται στον βασικό φόρο, ο οποίος δεν επιβάλλεται στα επαναχρησιμοποιούμενα προϊόντα, εφόσον ο φόρος αυτός εισπράττεται ακόμη και όταν επιτυγχάνεται ο μέγιστος δυνατός βαθμός ανακύκλωσης, σε συνθήκες δηλαδή που φαίνεται ότι έχουν τις ίδιες συνέπειες όσον αφορά την προστασία του περιβάλλοντος όπως και η χρήση επαναχρησιμοποιούμενης συκευασίας. Το φορολογικό σύστημα εξετάζεται επί του παρόντος από τις υπηρεσίες της Αρχής προκειμένου να διαπιστωθεί εάν συμβιβάζεται με τις διατάξεις της συμφωνίας ΕΟΧ και ιδιαίτερα με το άρθρο 14.

Η πρόταση να εξαιρεθεί το γυαλί από τον βασικό φόρο θα οδηγούσε επιπλέον σε μια διαφορετική φορολογική επιβάρυνση, όσον αφορά τον βασικό φόρο, για τα ανακυκλώσιμα γυάλινα δοχεία σε σύγκριση με άλλα ανακυκλώσιμα δοχεία, όπως αυτά που κατασκευάζονται από PET ή αλουμίνιο. Η διαφοροποίηση φαίνεται ότι οφείλεται στη βούληση να καταστεί βιώσιμο το σύστημα ανακύκλωσης γυαλιού, ενώ η ανακύκλωση άλλων υλικών συσκευασίας δεν διευκολύνεται με ισοδύναμη απαλλαγή από τον βασικό φόρο. Συνεπώς, πρέπει να εξαχθεί το συμπέρασμα ότι η απαλλαγή των ανακυκλώσιμων γυάλινων δοχείων από τον βασικό φόρο ισοδυναμεί με διαφορετική φορολόγηση παραπλήσιων προϊόντων. Περαιτέρω, βάσει των πληροφοριακών στοιχείων στα οποία έχει πρόσβαση η Αρχή συνάγεται ότι ορισμένα από τα προϊόντα που θα εξακολουθήσουν να υπόκεινται στο βασικό φόρο, όπως τα κουτιά αλουμινίου, χρησιμοποιούνται ευρέως για μη εγχώρια προϊόντα, ενώ τα προϊόντα που απαλλάσσονται από τον φόρο, είτε λόγω της δυνατότητάς τους να επαναχρησιμοποιηθούν είτε λόγω της απαλλαγής των ανακυκλώσιμων γυάλινων φιαλών από τον βασικό φόρο, χρησιμοποιούνται ως επί το πλείστον για εγχώρια προϊόντα. Συνεπώς, εφόσον η προτεινόμενη απαλλαγή από τον φόρο δεν απομακρύνει την πιθανότητα διακριτικής μεταχείρισης που είναι σύμφυτη με τον φόρο, αλλά αντίθετα μπορεί να οδηγήσει στην εισαγωγή πρόσθετων διακρίσεων λόγω της διαφορετικής φορολογίας παραπλήσιων προϊόντων και της προώθησης εγχώριων προϊόντων, η Αρχή δεν μπορεί να εγκρίνει το καθεστώς, με την παρούσα κατάσταση των πραγμάτων.

Όσον αφορά τη δυνατότητα εφαρμογής των διαφόρων ρητρών απαλλαγής από άλλες απόψεις, η Αρχή παρατηρεί τα εξής:

Το άρθρο 61 παράγραφος 2 στοιχείο α) προβλέπει ότι οι ενισχύσεις κοινωνικού χαρακτήρα που χορηγούνται σε ιδιώτες καταναλωτές συμβιβάζονται με τη λειτουργία της συμφωνίας ΕΟΧ, υπό τον όρο ότι οι ενισχύσεις αυτές χορηγούνται χωρίς να εισάγονται διακρίσεις σχετικά με την προέλευση των σχετικών προϊόντων. Εν τούτοις, δεδομένου ότι η φορολογική απαλλαγή δεν έχει κοινωνικούς στόχους και κατ' αρχήν δεν χορηγείται προς όφελος των ιδιωτών καταναλωτών, αλλά μιας συγκεκριμένης επιχείρησης, η διάταξη δεν εφαρμόζεται. Το άρθρο 61 παράγραφος 2 στοιχείο β) που αφορά την επανόρθωση ζημιών που προκαλούνται από θεομηνίες ή άλλα έκτακτα γεγονότα είναι προφανές ότι δεν σχετίζεται με την προκειμένη περίπτωση και το ίδιο ισχύσει για το άρθρο 61 παράγραφος 2 στοιχείο γ) που αφορά τη χορήγηση ενισχύσεων σε ορισμένες περιοχές της Ομοσπονδιακής Δημοκρατίας της Γερμανίας.

Το άρθρο 61 παράγραφος 3 προβλέπει τέσσερις ρήτρες απαλλαγής (α-δ) βάσει των οποίων η χορήγηση ενισχύσεων μπορεί να θεωρηθεί συμβιβάσιμη με τη λειτουργία της συμφωνίας. Το άρθρο 61 παράγραφος 3 στοιχείο β) αφορά τις "ενισχύσεις για την προώθηση σημαντικών σχεδίων κοινού ευρωπαϊκού ενδιαφέροντος ή για την άρση σοβαρής διαταραχής της οικονομίας κράτους μέλους της ΕΚ ή κράτους της ΕΖΕΣ" και το άρθρο 61 παράγραφος 3 στοιχείο δ) αφορά "άλλες κατηγορίες ενισχύσεων που μπορεί να καθορίσει η Κοινή Επιτροπή ΕΟΧ σύμφωνα με το Τμήμα VII" της συμφωνίας ΕΟΧ. Καμία από τις ανωτέρω διατάξεις δεν αφορά την παρούσα υπόθεση. Συνεπώς απομένει το άρθρο 61 παράγραφος 3 στοιχεία α) και γ) ως η μόνη πιθανή ρήτρα απαλλαγής.

Είναι σαφές, βάσει της εξέτασης που διενήργησε η Αρχή στο πλαίσιο της Απόφασης της 16ης Νοεμβρίου 1994 (18) σχετικά με τον χάρτη των ενισχυόμενων περιοχών της Νορβηγίας, ότι η κομητεία Ψstfold, όπου βρίσκεται η PLM Moss Glassverk A/S, δεν δικαιούται τη χορήγηση περιφερειακής ενίσχυσης βάσει του άρθρου 61 παράγραφος 3 στοιχείο α), δεδομένου ότι δεν αποτελεί "περιοχή στην οποία το βιοτικό επίπεδο είναι ασυνήθως χαμηλό ή στην οποία επικρατεί σοβαρή υποαπασχόληση". Η κομητεία Ψstfold δεν περιλαμβάνεται επίσης στο χάρτη ενισχυόμενων περιοχών επιλέξιμων για τη χορήγηση περιφερειακής ενίσχυσης βάσει του άρθρου 61 παράγραφος 3 στοιχείο γ). Όσον αφορά τον περιφερειακό χαρακτήρα της ενίσχυσης, οι νορβηγικές αρχές επισημαίνουν τα ιδιαίτερα προβλήματα της κομητείας Ψstfold, ως περιοχής σε βιομηχανική παρακμή. Ωστόσο, οι νορβηγικές αρχές δεν πρότειναν να τροποποιηθεί ο νορβηγικός χάρτης ενισχυόμενων περιοχών επιλέξιμων για τη χορήγηση περιφερειακής ενίσχυσης βάσει του άρθρου 61 παράγραφος 3 στοιχείο γ), ζητώντας να περιληφθεί στο χάρτη η κομητεία Ψstfold, ούτε η ενίσχυση χορηγείται βάσει ενός γενικού συστήματος περιφερειακής ενίσχυσης. Ως εκ τούτου, δεν εφαρμόζεται η παρέκκλιση βάσει του άρθρου 61 παράγραφος 3 στοιχείο γ) που προβλέπει τη χορήγηση ενισχύσεων "για την προώθηση της ανάπτυξης . . . ορισμένων οικονομικών περιοχών, εφόσον δεν αλλοιώνουν τους όρους των συναλλαγών κατά τρόπο που θα αντέκειτο προς το κοινό συμφέρον".

Λαμβάνοντας υπόψη τις οικονομικές δυσχέρειες της PLM Moss Glassverk A/S, θα ήταν ίσως σκόπιμο να εξετάσουμε την ενίσχυση βάσει του άρθρου 61 παράγραφος 3 στοιχείο γ) "ως ενίσχυση για την προώθηση της ανάπτυξης ορισμένων οικονομικών δραστηριοτήτων . . . εφόσον δεν αλλοιώνει τους όρους των συναλλαγών κατά τρόπο που θα αντέκειτο προς το κοινό συμφέρον" σε συνδυασμό με τους κανόνες για τη χορήγηση ενισχύσεων διάσωσης και αναδιάρθρωσης προβληματικών επιχειρήσεων, όπως έχουν καθορισθεί στο κεφάλαιο 16 (19) των διαδικαστικών και ουσιαστικών κανόνων στον τομέα των κρατικών ενισχύσεων (20) που εξέδωσε η Εποπτεύουσα Αρχή της ΕΖΕΣ στις 19 Ιανουαρίου 1994. Αν και η κοινοποίηση επισημαίνει ορισμένες περιστάσεις που θα μπορούσαν να ληφθούν υπόψη σε σχέση με τη χορήγηση κρατικής ενίσχυσης για τη διάσωση προβληματικών επιχειρήσεων και τη συμβολή στην αναδιάρθρωσή τους, η κοινοποίηση δεν επισημαίνει την ανάγκη χορήγησης ενίσχυσης διάσωσης για την προσωρινή διατήρηση της οικονομικής κατάστασης της εταιρείας, ούτε αναφέρεται σε σχέδιο αναδιάρθρωσης για την αποκατάσταση της μακροπρόθεσμης βιωσιμότητας ή σε άλλους γενικούς όρους προς έγκριση σύμφωνα με τους κανόνες σχετικά με τις ενισχύσεις για τη διάσωση και αναδιάρθρωση προβληματικών επιχειρήσεων που θεσπίζονται στο κεφάλαιο 16 των κατευθυντηρίων γραμμών περί κρατικών ενισχύσεων.

Η κοινοποίηση αναφέρεται κυρίως στις οικονομικές επιπτώσεις που θα προέκυπταν για την εταιρεία από τους δύο φόρους επί των ειδών συσκευασίας ποτών και άλλους φόρους για το περιβάλλον. Η κοινοποίηση τονίζει επίσης το ρόλο της εταιρείας στο νορβηγικό σύστημα ανακύκλωσης απορριμμάτων από γυαλί. Συνεπώς, είναι σκόπιμο να εξετασθεί η προτεινόμενη ενίσχυση όσον αφορά την προβλεπόμενη παρέκκλιση βάσει του άρθρου 61 παράγραφος 3 στοιχείο γ), και ειδικότερα σε σχέση με τους κανόνες σχετικά με τις ενισχύσεις για την προστασία του περιβάλλοντος, όπως καθορίζονται στο κεφάλαιο 15 των κατευθυντηρίων γραμμών περί κρατικών ενισχύσεων.

Η ενίσχυση θα βελτίωνε κυρίως την οικονομική απόδοση της PLM Moss Glassverk A/S ή/και θα επέτρεπε στην εταιρεία να αποκτήσει μεγαλύτερο μερίδιο αγοράς στην αγορά προϊόντων συσκευασίας. Η ενίσχυση δεν προβλέπεται να συνοδευτεί από την πραγματοποίηση επενδύσεων, τη δημιουργία θέσεων εργασίας ή άλλο σχέδιο περιορισμένου χρόνου και, συνεπώς, συνιστά λειτουργική ενίσχυση.

Σύμφωνα με την παράγραφο 15.4.3 (1) των κατευθυντηρίων γραμμών περί κρατικών ενισχύσεων, η Εποπτεύουσα Αρχή της ΕΖΕΣ κανονικά δεν εγκρίνει τη χορήγηση λειτουργικής ενίσχυσης που ανακουφίζει τις εταιρείες από τις δαπάνες που προκύπτουν από τη ρύπανση ή τις οχλήσεις που προκαλούν. Ωστόσο, η Εποπτεύουσα Αρχή μπορεί να κάνει κάποιες εξαιρέσεις από την αρχή αυτή σε ορισμένες σαφώς καθορισμένες περιπτώσεις. Η Επιτροπή της ΕΚ το έχει πράξει στους τομείς της επεξεργασίας λυμάτων και απαλλαγής από φόρους για το περιβάλλον (21). Αυτές οι υποθέσεις εξετάζονται αυτοδύναμα και βάσει αυστηρών κριτηρίων που εφαρμόζονται στους δύο τομείς που μόλις αναφέρθηκαν. Συγκεκριμένα, η ενίσχυση πρέπει να αντισταθμίζει απλώς τα πρόσθετα έξοδα παραγωγής σε σχέση με τα παραδοσιακά έξοδα, να είναι προσωρινή και κατ' αρχήν φθίνουσα, ώστε να παρέχεται ένα κίνητρο για τη μείωση της ρύπανσης ή την ταχύτερη καθιέρωση της αποτελεσματικότερης χρήσης των πόρων. Επιπλέον, η ενίσχυση δεν πρέπει να αντιβαίνει σε άλλες διατάξεις της συμφωνίας ΕΟΧ και ειδικότερα στις διατάξεις που αφορούν την ελεύθερη διακίνηση αγαθών και υπηρεσιών.

Ωστόσο, για τους λόγους που προαναφέρθηκαν δεν είναι δυνατό επί του παρόντος να αποδειχθεί ότι η ενίσχυση που προτείνουν οι νορβηγικές αρχές συμβιβάζεται με τους κανόνες περί ελεύθερης διακίνησης των αγαθών.

Επιπλέον, σύμφωνα με την παράγραφο 15.4.3 (3), η προσωρινή απαλλαγή από φόρους για το περιβάλλον μπορεί να εγκριθεί όταν χρειάζεται να αντισταθμιστεί η μείωση της ανταγωνιστικότητας, ιδιαίτερα σε διεθνές επίπεδο.

Ο παρών φόρος, από τον οποίο προτείνεται απαλλαγή, φαίνεται ότι αποσκοπεί στη μείωση της χρησιμοποίησης μη επαναχρησιμοποιούμενων προϊόντων συσκευασίας ποτών για περιβαλλοντικούς λόγους. Τούτο έχει ως αναπόφευκτη συνέπεια ότι οι παραγωγοί και εισαγωγείς των προϊόντων αυτών θα υποστούν τον φόρο. Φαίνεται επίσης ότι η Moss Glassverk μπορεί τουλάχιστον εν μέρει να αντισταθμίσει τις ζημίες στην αγορά μη επαναχρησιμοποιούμενων ειδών συσκευασίας με την αύξηση της ζήτησης στην αγορά επαναχρησιμοποιούμενων ειδών συσκευασίας. Επιπλέον, ο φόρος επί των μη επαναχρησιμοποιούμενων γυάλινων ειδών συσκευασίας επιβάλλεται σε όλα αυτά τα είδη, είτε παράγονται από την Moss Glassverk είτε εισάγονται στη Νορβηγία. Από την άλλη πλευρά, ο φόρος δεν επιβάλλεται στα γυάλινα είδη συσκευασίας που εξάγονται από τη Νορβηγία. Συνεπώς, η διεθνής ανταγωνιστικότητα των προϊόντων της Moss Glassverk δεν πλήττεται από τον φόρο επί των μη επαναχρησιμοποιούμενων γυάλινων ειδών συσκευασίας. Επίσης, η ενίσχυση δεν θα ήταν προσωρινή, διότι προβλέπεται να χορηγηθεί επ' αόριστον. Συνεπώς, δεν συνάγεται ότι πληρούνται οι προϋποθέσεις για τη χορήγηση απαλλαγής από τους φόρους για το περιβάλλον, όπως προβλέπονται στην παράγραφο 15.4.3 (3) των κατευθυντηρίων γραμμών περί κρατικών ενισχύσεων.

Για τους ανωτέρω λόγους, είναι αμφίβολο το κατά πόσον η προτεινόμενη ενίσχυση συμβιβάζεται με τη λειτουργία της συμφωνίας ΕΟΧ, όσον αφορά το άρθρο 61 της συμφωνίας αυτής. Ως εκ τούτου, η Εποπτεύουσα Αρχή υποχρεούται να κινήσει τη διαδικασία που προβλέπεται στο άρθρο 1 παράγραφος 2 του πρωτοκόλλου 3 της συμφωνίας για την ίδρυση Εποπτεύουσας Αρχής και Δικαστηρίου σχετικά με το εν λόγω μέτρο. Η Νορβηγία δεν πρέπει να θέσει σε εφαρμογή τα προτεινόμενα μέτρα μέχρι να καταλήξει η διαδικασία σε οριστική απόφαση.»

Τα άλλα κράτη της ΕΖΕΣ που είναι συμβαλλόμενα μέρη της συμφωνίας ΕΟΧ, τα κράτη μέλη της ΕΚ, η Επιτροπή της ΕΚ και τα λοιπά ενδιαφερόμενα μέρη θα ενημερωθούν με τη δημοσίευση της παρούσας ανακοίνωσης στο τμήμα ΕΟΧ της Επίσημης Εφημερίδας των Ευρωπαϊκών Κοινοτήτων, παράρτημα ΕΟΧ, με την οποία καλούνται να υποβάλουν τις παρατηρήσεις τους εντός προθεσμίας ενός μηνός από την ημερομηνία της δημοσίευσης.

Εποπτεύουσα Αρχή ΕΖΕΣ,

1-3, rue Marie-Thιrθse,

B-1040 Bruxelles.

Οι παρατηρήσεις θα υποβληθούν στη νορβηγική κυβέρνηση.

(1) Ο όρος βασικός φόρος χρησιμοποιείται προκειμένου να διακριθεί ο εν λόγω φόρος από τον κλιμακούμενο περιβαλλοντικό φόρο επί ανακυκλώσιμων δοχείων.

(2) Ιδρύθηκε το 1898.

(3) Σύμφωνα με το σημείο 3 των προσθέτων πληροφοριών που διαβίβασαν οι νορβηγικές αρχές.

(4) Bundsjettinnstilling S II (1993-94), κεφάλαιο 1442, θέση 70.

(5) Στο εξής αποκαλείται NGG.

(6) Πηγή: PLM Moss Glassverk A/S.

(7) Πηγή: NOS Utenrikshandel.

(8) Den Norske Emballasjeforening - Emballasjeindustriens Landsforening (EIL).

(9) St.prp. nr. 1 (1994-95) Skatter og avgifter til statskassen, Grunnavgift pε engangsemballsje for drikkevarer.

(10) Βλέπε παράγραφο 2 στοχείο β) του "Forskrifter om grunnavgift pε engangsemballasje for drikkevarer fastsatt av Finansdepartementet 30. desember 1993".

(11) Όγκου μικρότερου των 4 λίτρων.

(12) Βλέπε παράγραφο 1 των κανονισμών σχετικά με τον βασικό φόρο επί των μη επαναχρησιμοποιούμενων δοχείων ποτών της 30ής Δεκεμβρίου 1993 που αναφέρεται στους κανονισμούς σχετικά με τους φόρους επί των αεριούχων μη οινοπνευματωδών ποτών που εκδόθηκαν από το Υπουργείο Οικονομικών στις 9 Ιουλίου 1987 και τροποποιήθηκαν για τελευταία φορά στις 19 Δεκεμβρίου 1989 και τους κανονισμούς σχετικά με την παραγωγή, την εισαγωγή και τη φορολογία της μπύρας της 30ής Δεκεμβρίου 1993 που τροποποιήθηκαν για τελευταία φορά στις 22 Δεκεμβρίου 1994.

(13) Ο όρος ποτά νοείται ότι περιλαμβάνει όλα τα υγρά ποτά, καθώς και τα ποτά που προορίζονται για διάλυση, αλλά δεν περιέχουν συμπυκνώματα σε μορφή σκόνης.

(14) Κανονισμοί του υπουργείου Περιβάλλοντος της 10ης Δεκεμβρίου 1993 σύμφωνα με τον νόμο αριθ. 79 της 11ης Ιουνίου 1976 σχετικά με τον έλεγχο των προϊόντων, παράγραφος 4 βλέπε Βασιλικό Διάταγμα της 5ης Αυγούστου 1977.

(15) Η ανακύκλωση συμπεριλαμβάνει την επαναχρησιμοποίηση, την ανακύκλωση υλικών και την εξοικονόμηση ενέργειας, σύμφωνα με την παράγραφο 3 των κανονισμών.

(16) Πηγή: υπουργείο Οικονομικών.

(17) Συνήθως περιέχεται χυμός.

(18) ΕΕ αριθ. C 14 της 19. 1. 1995, σ. 4. Ενίσχυση αριθ. 94-045. Χάρτης ενισχυόμενων περιοχών της Νορβηγίας.

(19) Αντιστοιχεί στις Κοινοτικές κατευθυντήριες γραμμές όσον αφορά τις κρατικές ενισχύσεις για τη διάσωση και των αναδιάρθρωση προβληματικών επιχειρήσεων, που εκδόθηκαν στις 27 Ιουλίου 1994 (ΕΕ αριθ. C 368 της 23. 12. 1994, σ. 12). Το κεφάλαιο 16 των κατευθυντήριων γραμμών περί κρατικών ενισχύσεων τροποποιήθηκε με απόφαση της Εποπτεύουσας Αρχής της ΕΖΕΣ της 19 Οκτωβρίου 1994.

(20) Εφεξής αποκαλούνται κατευθυντήριες γραμμές περί κρατικών ενισχύσεων.

(21) Η Επιτροπή έχει εγκρίνει τη χορήγηση λειτουργικής ενίσχυσης υπό μορφή απαλλαγής από φόρους για το περιβάλλον ή άμεσων επιδοτήσεων της παραγωγής που βασίζεται σε ανακυκλωμένα προϊόντα. Στο πλαίσιο αυτό μπορούν να αναφερθούν η υπόθεση αριθ. N 684/93 Δανία - σύστημα συλλογής και διάθεσης μεταχειρισμένων ελαστικών και η υπόθεση αριθ. N 509/92 Κάτω Χώρες - φορολογικά μέτρα για το περιβάλλον (φορολογική απαλλαγή των γεωτρήσεων για νερό). Έχει επίσης εγκρίνει απαλλαγές από το φόρο για τις εκπομπές CO2 στη Δανία (υπόθεση αριθ. 4/92 - φόρος επί των εκπομπών CO2 και μέτρα εξοικονόμησης ενέργειας) και τις Κάτω Χώρες.